
Vilnius
Vilniaus rajono apylinkės teismo teisėja Vaida Sinkevičienė,
nedalyvaujant A. R.,
išnagrinėjusi A. R. (A. R.), a. k. (duomenys neskelbtini) gimusio (duomenys neskelbtini), gyv. (duomenys neskelbtini), Rudaminos k., Vilniaus r., dirbančio UAB „(duomenys neskelbtini)“, bausto administracine tvarka, administracinio teisės pažeidimo bylą,
Aprašomoji dalis
nustatė:
A. R. 2016 m., vasario 7 d., apie 15:30 val., Vilniaus r., Nemėžio sen., Minsko pl., iš nepažįstamo vilkiko vairuotojo, įsigijo 15 pakelių cigarečių „Fest“ nepaženklintų Lietuvos Respublikos banderolėmis ir laikė namuose Vilniaus r., Gegužės 1-osios g. 26, Rudaminos k., kurių bendra muitinė vertė 17,40 eurų, tuo pažeisdamas Lietuvos Respublikos Ūkio ministro 2004-05-26 įsakymu Nr. 4-200 nustatytų Fiziniams asmenims taikomų alkoholio produktų ir tabako gaminių gabenimo ir laikymo Lietuvos Respublikos teritorijoje taisykles,
t. y. padarė administracinį teisės pažeidimą, numatytą Lietuvos Respublikos ATPK 163² str. 1 d.
A. R. į bylos nagrinėjimą neatvyko. Apie posėdžio vietą ir laiką jam pranešta tinkamai. Surašant administracinio teisės pažeidimo protokolą prašė bylą nagrinėti jam nedalyvaujant, todėl byla išnagrinėta jam nedalyvaujant ((duomenys neskelbtini) str.).
Motyvuojamoji dalis
Pažeidimas įrodytas: A. R. paaiškinimu pažeidimo tyrimo metu, kad cigaretes jis nusipirko iš nepažįstamo vilkiko vairuotojo dėl pažeidimo gailisi; administracinio teisės pažeidimo protokolu; dokumentų ir daiktų paėmimo protokolu; Vilniaus AVPK Vilniaus r., PK VP skyriaus PP Rudaminos PN tyrėjo surašytu 2016-02-18 tarnybiniu pranešimu, nutarimu perduoti daiktinius įrodymus į saugojimo kamerą, kvitu B, iš kurių matyti, jog A. R. neteisėtai įsigijo ir laikė penkiolika pakelių cigarečių, su Baltarusijos Respublikos banderolėmis, kurių bendra muitinė vertė 17,40 Eur ir tuo padarė ATPK 163² str. 1 d. numatytą pažeidimą.
ATPK 163² str. 1 d. numatyta, kad akcizais apmokestinamų prekių (išskyrus energinius produktus ir elektros energiją) įsigijimas, laikymas, gabenimas, naudojimas ar realizavimas pažeidžiant nustatytą tvarką, prekyba tokiomis prekėmis be banderolių ar kitų specialių ženklų arba su seno pavyzdžio banderolėmis, kai neteisėtai įsigytų, laikomų, gabenamų, naudotų ar realizuotų prekių vertė neviršija dviejų minimalių gyvenimo lygių (MGL), užtraukia baudą nuo dvidešimt aštuonių iki aštuoniasdešimt šešių eurų su šių prekių konfiskavimu. Akcizais apmokestinamų prekių (konkrečiai – tabako gaminių (cigarečių)) įsigijimo tvarka numatyta Lietuvos Respublikos tabako, tabako gaminių ir su jais susijusių gaminių kontrolės įstatyme, kurio 14 str. 4 d. numatyta, kad fiziniams asmenims draudžiama Lietuvos Respublikoje įsigyti tabako gaminius, teisės aktų nustatyta tvarka nepaženklintus specialiais ženklais – banderolėmis. Tabako gaminių laikymo ir gabenimo tvarką, taikomą fiziniams asmenims, nustato Lietuvos Respublikos Vyriausybė ar jos įgaliota institucija. Tai reiškia, kad poįstatyminis teisės aktas – 2004 m. gegužės 26 d. Lietuvos Respublikos ūkio ministro įsakymu Nr. 4-200 patvirtintos „Fiziniams asmenims taikomos alkoholio produktų ir tabako gaminių gabenimo ir laikymo Lietuvos Respublikos teritorijoje taisyklės“ – taikytinas sprendžiant klausimą dėl tabako gaminių laikymo ir gabenimo.
A. R. atsakomybę lengvinančių ir sunkinančių aplinkybių nėra.
Skiriant nuobaudą atsižvelgta į administracinio teisės pažeidimo pobūdį bei jo padarymo aplinkybes, cigarečių kiekį ir vertę, į A. R. asmenybę, kuris administracine tvarka baustas, į tai, kad nėra jo atsakomybę lengvinančių ir sunkinančių aplinkybių, todėl jam skirtina minimali sankcijoje už padarytą pažeidimą numatyta nuobauda su cigarečių konfiskavimu.
Rezoliucinė dalis
Vadovaudamasis Lietuvos Respublikos (duomenys neskelbtini) str. 1 d. 1 p.,
nutaria:
A. R. (A. R.) pripažinti kaltu padarius Lietuvos Respublikos ATPK 163² straipsnio 1 dalyje numatytą pažeidimą ir skirti 28 (dvidešimt aštuonių) eurų baudą su penkiolikos pakelių cigarečių „Fest“ konfiskavimu.
Bauda turi būti sumokėta per 40 dienų nuo šio nutarimo įteikimo dienos, o apskundus nutarimą – ne vėliau kaip per 40 dienų nuo pranešimo apie skundo nepatenkinimą dienos, į AB banką „Swedbank”, Valstybinės mokesčių inspekcijos sąskaitą Nr. (duomenys neskelbtini), kodas 73000, įmokos kodas 1001. Pildant įmokos kvitą, jame būtina nurodyti nutarimo, kuriuo paskirta bauda, datą bei pažeidimą identifikuojantį numerį ROIK 16055309690.
Išaiškinti A. R., kad po nutarimo priėmimo paskirtos baudos mokėjimo išdėstymo ar vykdymo atidėjimo klausimais asmuo, patrauktas administracinėn atsakomybėn, turi teisę kreiptis į Valstybinę mokesčių inspekciją Mokesčių administravimo įstatymo nustatyta tvarka.
Nutarimas per dvidešimt dienų nuo jo priėmimo dienos gali būti skundžiamas Vilniaus apygardos teismui per Vilniaus rajono apylinkės teismą
Teisėja Vaida Sinkevičienė

